**Volendam** er en by i provinsen Noord-Holland i Nederland. Den ligger i Edam-Volendam kommune og har rundt 22 500 innbyggere per 2019.

Volendam ved kysten, med Edam i bakgrunnen.
Volendam på begynnelsen av 1900-tallet.

Historie
--------

Opprinnelig var Volendam havnen til nabobyen Edam, som i sin tid lå ved munningen til IJ-bukten. I 1357 gravde Edams innbyggere en kortere kanal til Zuiderzee med en egen havn. Det gjorde den opprinnelige havnen overflødig, som dermed ble demmet opp og bruk til landgjenvinning. Jordbrukere og lokale fiskere slo seg ned på det nye landområdet og etablerte samfunnet *Vollendam*, som bokstavelig talt betyr *den fylte dammen*. På begynnelsen av 1900-tallet ble landsbyen et populært tilholdssted for malere – blant andre Picasso og Renoir. De fleste innbyggerne tilhører den romersk-katolske kirke, noe som er dypt tilknyttet den lokale kulturen. Historisk sett har mange misjonærer og biskoper vokst opp i Volendam.

Nyttårsaften 2000 var byen åsted for en større brann på en kafé, der flere hundre mennesker hadde samlet seg for å feire nyttårsaften. Bruk av stjerneskudd antente juledekorasjoner som var festet i taket. 14 mennesker omkom, mens over 200 ble alvorlig skadet.

Jenter i folkedrakter i 1906.
Nederlandske folkedrakter under en folkefestival. Volendam-draktene er de to helt til venstre.

Turisme
-------

Mange turister besøker Volendam med turbåter.
Volendam.
Volendam er et populært turistmål i Nederland, og er svært kjent for sine gamle fiskebåter og folkedrakter som fremdeles brukes av enkelte innbyggere. Volendams kvinnedrakt er en av de mest kjente blant Nederlands tradisjonelle drakter og brukes ofte på postkort og reklameplakater. Det er fergeforbindelse til Marken en halvøy like ved. Volendam har også et lite museum om sin historie og folkedrakter, og besøkende kan ta bilder av seg selv iført folkedraktene. 

Boligområde i Volendam.

Fotball
-------

FC Volendam er en fotballklubb basert i Volendam. Klubben har regelmessig spilt i den nederlandske toppdivisjonen Eredivisie, men spiller nå i Eerste Divisie.

Musikk
------

Volendam er også velkjent for sin særegne musikksjanger, som populært kalles *palingsound* (bokstavelig «åle-lyd»). Navnet viser til Volendams status som fiskerlandsby.

I løpet av 1960-årene ble den lokale gruppen The Cats svært populære i Nederland og i utlandet. Et annet Volendam-band var BZN, som hadde suksess på slutten av 1960-årene og begynnelsen av 1970-årene. I 1995 fremførte BZN en duett med den da ti år gamle sangeren Jan Smit som senere fikk en stor solokarriere. 

Gate i Volendam.
Popgruppene 3JS og Nick & Simon er fra Volendam, og medlemmene har alle deltatt i en rekke lokale musikkfestivaler og konserter opp gjennom årene.

Volendam-malere
---------------

* Maurice Boitel (1919–2007), fransk maler

Fødte i Volendam
----------------

* Gerrie Mühren (1946–), internasjonal fotballspiller
* Jan Keizer (1949–), sanger
* Arnold Mühren (1951–), internasjonal fotballspiller
* Pier Tol (1958–), internasjonal fotballspiller
* Carla Braan (1961–), turner
* Carola Smit (1963–), sanger
* Wim Jonk (1966–), internasjonal fotballspiller
* Nick Schilder (1983–), sanger
* Simon Keizer (1984–), sanger
* Jan Smit (1985–), sanger
* Cees Keizer (1986–), fotballspiller

Referanser
----------

1. ↑  «Volendam | Netherlands». *Encyclopedia Britannica* **(engelsk)**. Besøkt 4. desember 2019.
2. ↑  Ntb-afp-reuters. «Bar-brann kostet åtte liv i Nederland». *Aftenbladet* **(norsk)**. Besøkt 4. desember 2019.
3. ↑  Welling, L.; van Harten, S. M.; Patka, P.; Bierens, J. J. L. M.; Boers, M.; Luitse, J. S. K.; Mackie, D. P.; Trouwborst, A.; Gouma, D. J. (31. august 2005). «The café fire on New Year's Eve in Volendam, the Netherlands: description of events». *Burns: Journal of the International Society for Burn Injuries*. 5. 31: 548–554. ISSN 0305-4179. PMID 15935561. doi:10.1016/j.burns.2005.01.009. Besøkt 4. desember 2019.
4. ↑  «The best attractions & things to do in Volendam». *www.holland.com* **(engelsk)**. 14. desember 2016. Arkivert fra originalen 4. desember 2019. Besøkt 4. desember 2019.
5. ↑  «Volendam: a fishing village rich in tradition, with its own costume and customs». *www.holland.com* **(engelsk)**. 21. mars 2011. Arkivert fra originalen 4. desember 2019. Besøkt 4. desember 2019.
6. ↑  «Palingsound  (aka Palingpop, Eelsound) - Music Genres - Rate Your Music». *rateyourmusic.com*. Besøkt 4. desember 2019.
7. ↑  «Palingsound? De Fruitsound komt eraan». AD.nl. 13. september 2019. Besøkt 4. desember 2019.
8. ↑  «Carla Braan Biography and Olympic Results». Arkivert fra originalen 18. april 2020. Besøkt 4. desember 2019.

Eksterne lenker
---------------

* Offisielt nettsted Rediger på Wikidata

* (en) Volendam – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** BNF **·** BNF (data) **·** SUDOC **·** GeoNames
 |